ຜູ້​ພິ​ພາກ​ສາ​ສານ​ສູງ​ສຸດ ທໍ​ມັ​ສ ທີ່​ເຂົ້າ​ຮັບ​ການ​ປິ່ນ​ປົວ​ຢູ່​ໂຮງ​ໝໍ​ ບໍ່​ໄດ້​ຕິດ​ເຊື້ອ​ໂຄວິດ
ສານສູງ​ສຸດ​ປະ​ກາດ​ໃນ​ແລງວັນ​ອາ​ທິດ​ວ່າ ຜູ້​ພິ​ພາກ​ສາ​ຫົວ​ອ​ະ​ນຸ​ລັກ​ນິ​ຍົມ ອາ​ຍຸ 73 ປີ ໄດ້​ເຂົ້າ​ໂຮງ​ໝໍຊິບບ​ລີ ແມັມ​ໂມ​ຣຽ​ລ ທີ່​ວໍ​ຊິງ​ຕັນ ຍ້ອມ​ມີ​ອາ​ການ​ອັກ​ເສບ ຄ້າຍ​ຄື​ເປັນ​ໄຂ້​ຫວັດ. 
ຜູ້ພິພາກສາສານສູງສຸດ ທ່ານແຄລເຣັນສ໌ ທໍມັສ (Clarence Thomas) ທີ່ເຂົ້າຮັບການປິ່ນປົວຢູ່ໂຮງພະຍາບານ ໃນອາທິດແລ້ວນີ້ ຍ້ອນມີອາການຄ້າຍຄືກັບເປັນໄຂ້ຫວັດນັ້ນ ບໍ່ໄດ້ຕິດພະຍາດໂຄວິດ-19 ນັ້ນຄືຄຳເວົ້າໂຄສົກຂອງສານ ໃນວັນຈັນວານນີ້ ອີງຕາມລາຍງານຂອງອົງການຂ່າວຣອຍເຕີ້ ສານໄດ້ປະກາດ ໃນຄືນວັນອາທິດ ທີ່ຜ່ານມານີ້ວ່າ ທ່ານທໍມັສ ຜູ້ພິພາກສາຫົວອະນຸລັກນິຍົມອາຍຸ 73 ປີ ຖືກສົ່ງເຂົ້າຮັບການປິ່ນປົວທີ່ໂຮງພະຍາບານຊິບບລີແມັມໂມຣຽລ (Sibley Memorial) ໃນນະຄອນຫຼວງວໍຊິງຕັນເມື່ອແລງວັນສຸກທີ່ຜ່ານມາ ແຕ່ບໍ່ໄດ້ແຈ້ງໃຫ້ຊາບ ກ່ຽວກັບຊະນິດຂອງການອັກເສບ ທ່ານທໍມັສ ເຄີຍໄດ້ຮັບການປິ່ນປົວໂດຍການໃຊ້ຢາຕ້ານເຊື້ອໄອວີມາກ່ອນ ອີງຕາມຄຳເວົ້າຂອງສານ ທ່ານນາງແພັດທຣີເຊຍ ແມັກເຄບ (Patricia McCabe) ໂຄສົກຂອງສານກ່າວຢູ່ໃນຖະແຫຼງຂ່າວ ໃນວັນອາທິດທີ່ຜ່ານນີ້ວ່າ “ອາການຂອງທ່ານ ແມ່ນຄ່ອຍບັນເທົາລົງແດ່ແລ້ວ ແລະຄາດວ່າທ່ານຄົງຈະໄດ້ຮັບອະນຸຍາດໃຫ້ອອກຈາກໂຮງໝໍ ພາຍໃນມື້ ຫຼືບໍ່ກໍສອງມື້ນີ້ຫລະ ” ທ່ານນາງແມັກເຄບ ກ່າວໃນວັນຈັນວານນີ້ວ່າ ທ່ານທໍມັສ ບໍ່ໄດ້ເປັນພະຍາດໂຄວິດ-19 ທ່ານທໍມັສ ທີ່ບໍ່ໄດ້ເຂົ້າຮ່ວມການໂຕ້ຖຽງຂອງສານ ໃນວັນຈັນວານນີ້ ຈະເຂົ້າຮ່ວມການພິຈາລະນາຄະດີຕ່າງໆຂອງສານທີ່ທ່ານພາດໄປໃນລະຫວ່າງທີ່ບໍ່ສະບາຍນັ້ນ ໂດຍການໃຊ້ບັນທຶກ ສຽງຂອງການໂຕ້ແຍ້ງ ແລະການສະຫຼຸບ ອີງຕາມຄຳເວົ້າຂອງສານ ສານສູງສຸດ ກໍຄືກັນກັບບ່ອນເຮັດວຽກຫຼາຍໆແຫ່ງ ແມ່ນເຮັດວຽກຈາກທາງໄກ ຕັ້ງແຕ່ຕອນຕົ້ນໆຂອງການລະບາດຂອງໂຄໂຣນາໄວຣັສ ໂດຍມີການໂຕ້ແຍ້ງກັນທີ່ສາມາດໄດ້ຍິນ ຜ່ານກອງປະຊຸມ ທາງໂທລະສັບ ທ່ານແບຣັດ ຄາວານໍ ຜູ້ພິພາກສາທີ່ນິຍົມແນວທາງເດີມ ໄດ້ກວດພົບໂຄວິດ-19 ມີຜົນເປັນບວກເມື່ອເດືອນຕຸລາປີກາຍນີ້ ບໍ່ເທົ່າໃດມື້ ກ່ອນທີ່ສານຈະເລີ້ມການໂຕ້ແຍ້ງທີ່ມີຜູ້ພິພາກສາເຂົ້າຮ່ວມ ສຳນັກງານຂອງສານສູງສຸດ ຍັງປິດ ບໍ່ໃຫ້ຜູ້ຄົນເຂົ້າໄປເທື່ອໃນເວລານີ້